Staking by Unisa ontwrig registrasieUnisa (Foto: Gauteng-toerisme) Lede van die National Health and Allied Workers Union (Nehawu) het Woensdag met ŉ staking by Unisa begin wat die registrasieproses by die universiteit ontwrig het. Die vakbond het Dinsdag aangekondig dat die staking ŉ aanvang gaan neem nadat loononderhandelinge tussen Nehawu en die universiteitsbestuur ŉ dooiepunt bereik het. Die werkers wat aan die vakbond behoort, eis ŉ verhoging van 12% terwyl die universiteitsbestuur ŉ verhoging van 6,5% aanbied. Die vakbond is van mening dat Unisa die 12%-salarisverhoging kan bekostig. Die vakbond eis voorts dat alle Unisa-raadslede onmiddellik ophou om sake met die universiteit te doen. Alle kontrakwerkers moet ook voltyds in diens geneem en geen arbeidsmakelaars ingespan word om werkers uit te kontrakteer nie. Betogers sê hulle sal nie toelaat dat registrasies of enige ander bedrywighede voortgaan totdat daar aan hul eise voldoen is nie. Vroeër vandeesweek was registrasie by Unisa se Sunnyside-kampus ook ontwrig nadat chaos Maandagoggend uitgebreek het toe voornemende studente oor die universiteit se hekke geklim het om vir die akademiese jaar 2018 te registreer. Bedrywighede het Dinsdag weer na normaal teruggekeer en die universiteit kon 08:00 heropen nadat verteenwoordigers van die universiteit met studente van die EFF en Sasco vergader het. Die EFF en Sasco eis onder meer die afskryf van skuld en gratis registrasie.